เหรียญกษาปณ์ที่ระลึกการประชุมผู้นำเขตเศรษฐกิจเอเปค ครั้งที่ 29 ได้รับความสนใจครบตามแผน 1,000,000 เหรียญแล้ว
นายจำเริญ โพธิยอด อธิบดีกรมธนารักษ์ เปิดเผยว่า จากการที่กรมธนารักษ์ จัดทำเหรียญกษาปณ์ที่ระลึกการประชุมผู้นำเขตเศรษฐกิจเอเปค ครั้งที่ 29 พ.ศ. 2565 โดยจัดทำเป็นเหรียญกษาปณ์โลหะสีขาว (ทองแดงผสมนิกเกิล) ชนิดราคา 20 บาท และเปิดจ่ายแลก เมื่อวันที่ 1 พฤศจิกายน 2565 ซึ่งได้รับความสนใจจากประชาชนทั่วประเทศ เพื่อเก็บสะสมไว้เป็นที่ระลึกในวาระสำคัญของประเทศเป็นอย่างมาก กรมธนารักษ์ ดำเนินการผลิตเหรียญกษาปณ์ที่ระลึกดังกล่าว ครบตามแผนการผลิต จำนวน 1,000,000 เหรียญแล้ว นอกจากนี้ กรมธนารักษ์ยังเปิดให้ประชาชนสามารถแลกเหรียญกษาปณ์ที่ระลึกในวาระโอกาสสำคัญเพื่อสะสมไว้เป็นที่ระลึก ได้แก่ เหรียญกษาปณ์ที่ระลึกพระราชพิธีราชาภิเษกสมรส 1 พฤษภาคม 2562 เหรียญกษาปณ์ที่ระลึกเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ในโอกาสมหามงคลเฉลิมพระชนมพรรษา 90 พรรษา 12 สิงหาคม 2565  เหรียญกษาปณ์ที่ระลึก 75 ปี วิทยาลัยพยาบาลบรมราชชนนี  เหรียญกษาปณ์ที่ระลึก 100 ปี กระทรวงพาณิชย์ เหรียญกษาปณ์ที่ระลึก 70 ปี สำนักงานสภาพัฒนาการเศรษฐกิจและสังคมแห่งชาติ  เหรียญกษาปณ์ที่ระลึก 100 ปี การสาธารณสุขไทย  เหรียญกษาปณ์ที่ระลึก 110 ปี วชิรพยาบาล โดยประชาชนสามารถแลกเหรียญกษาปณ์ที่ระลึกในวาระโอกาสสำคัญได้ ที่กองบริหารเงินตรา ถนนพหลโยธิน จังหวัดปทุมธานี หรือ หน่วยรับและจ่ายแลกเหรียญกษาปณ์ ถนนจักรพงษ์ และหน่วยจ่ายแลกเหรียญกษาปณ์ ถนนพระรามที่ 6 กรุงเทพมหานคร รวมทั้งช่องทางออนไลน์www.treasury.go.th